কম্পালসরি ওয়েটিং ১
২ জুন প্রকাশিত ‘কাজ করেও ওয়েটিংয়ে দবং নগেন্দ্র’ প্রতিবেদনটি কম্পালসরি ওয়েটিং নামক আপাতনিরীহ বন্দিশালার উদ্দেশ্যটি স্পষ্ট করে। সরকারি রুলবুকে কম্পালসরি ওয়েটিঁং বিষয়ে বিশদ ব্যাখ্যা নেই। কোনও অফিসার দিল্লির ডেপুটেশন থেকে রাজ্যে ফিরলে কিংবা রাজ্যের অফিসার বদলি হলে পদমর্যাদা অনুযায়ী কোথায় তাঁকে নিয়োগ করা হবে, তা জানতে কয়েকদিন সময় লাগে। সেই দু’পাঁচ দিন কম্পালসরি ওয়েটিংয়ে থাকার কথা অফিসারদের। তখন তাঁদের পদও থাকে না, কাজও নয়। তবে বেতন থাকে। তৃণমূল ক্ষমতায় এসে সেই মেয়াদকে অনির্দিষ্ট কালে পরিণত করেছে। কম্পালসরি ওয়েটিংয়ে যাঁরা ছিলেন বা আছেন, গড়ে এক থেকে চার বছর অপেক্ষার প্রহর গুনছেন তাঁরা। তবে সম্প্রতি যাঁদের কম্পালসরি ওয়েটিংয়ে পাঠানো হয়েছিল, তাঁদের অনেককেই পোস্টিং দেওয়া হয়েছে। যদিও কিছুদিন আগে রাজ্য সিভিল সার্ভিসের একজন এবং ভারতীয় প্রশাসনিক সার্ভিসের দু’জন আধিকারিক অবসর নিয়েছেন প্রতীক্ষায় থাকাকালীন। প্রতীক্ষায় থাকা অফিসারেরা সহকর্মীদের করুণার পাত্র হন। অনির্দিষ্টকাল এই বসিয়ে রাখার সাংবিধানিক বৈধতা অাছে কি না, তা বিবেচনা করা দরকার। দলীয় স্বার্থে ক্ষমতাসীন সরকার প্রশিক্ষিত আমলাদের পরিষেবা থেকে রাজ্যকে বঞ্চিত করছে। আবার বিনা কাজে বেতন দিয়ে যাওয়ায় বিপুল টাকার অপচয়ও ঘটছে। 
স্মৃতি সাহা, দেগঙ্গা
কম্পালসরি ওয়েটিং ২ 
ক্ষমতায় এসেই মুখ্যমন্ত্রী মমতা বন্দ্যোপাধ্যায় বিরোধীদের এই বার্তা দিয়েছেন যে, অতীত ভুলে রাজ্যের উন্নয়নের জন্য সকলের একসঙ্গে কাজ করা উচিত। অবশ্য তার কয়েকঘণ্টার মধ্যেই নিজের সে আপ্তবাক্য ভুলে গিয়ে বেশ কয়েকজন পুলিশ অফিসারকে কম্পালসরি ওয়েটিংয়ে পাঠিয়েছেন। পুলিশের নিরপেক্ষ কাজ করার মনোবল ভেঙে দিতেই নিশ্চয়ই এই শাস্তি ! মমতা অবশ্য অাগেই জানিয়ে দিয়েছিলেন যে, ভোটের পর তিনি ইঞ্চিতে ইঞ্চিতে বুঝে নেবেন। পুলিশকে দলদাসে পরিণত করে মুখ্যমন্ত্রী বোঝালেন, মমতা আছেন মমতাতেই।
রাধিকানাথ মল্লিক, বড়বাজার
চাঁদ বনাম চাঁদের আলো 
১১ জুন প্রকাশিত ‘কে আসল চাঁদ’ প্রতিবেদন পড়ে এই চিঠি। খবরটি পড়তে পড়তে ছোটবেলায় শেখা একটা কথা মনে পড়ে গেল— ‘সবে মিলি করি কাজ, হারি-জিতি নাহি লাজ’। শশী পাঁজা এবং চন্দ্রিমা ভট্টাচার্য এখন একই দফতরের দুই প্রতিমন্ত্রী। এই কল্পতরু সরকারের আমলে সবই সহজলভ্য। তাই ভোটে হেরে গিয়েও মুখ্যমন্ত্রীর বদান্যতায় নিজের দফতরে পুনর্বাসন পেয়েছেন চন্দ্রিমা। অন্যদিকে, স্বাস্থ্য প্রতিমন্ত্রীর দায়িত্বে এসেছেন শশী পাঁজা। এই দু’জনকে এখন একসঙ্গে কাজ করতে হবে। সরকারি কাজে সংঘাত কখনওই কাম্য নয়। কিন্তু প্রশ্ন এখানেই যে, শেষ অবধি কি চাঁদ জোছনাকে সামলে রাখতে পারবে? না কি জোছনা টেক্কা দেবে চাঁদকে?
দেবব্রত সেনগুপ্ত, কোন্নগর
উড়তা পঞ্জাব
চাটুকার হঠাৎ রাজা, জ্যাঠামশাই আজ।
নিত্যনতুন খেল দেখাবেন গজেন্দ্র-পহলাজ।
কার গলায় মুক্তোর মালা একদম বেমানান—
সেটুকুনি খবরও কি দিল্লিওয়ালা পান?
শঙ্খমণি গোস্বামী, নোনা চন্দনপুকুর 
‘পরিবর্তন’মুখী রাজনীতিতে আশার আলো 
৬ জুন প্রকাশিত ‘রেজ্জাকের আপ্তসহায়ক হওয়ার অনুরোধ ফেরালেন তাঁরই প্রাক্তন’ শীর্ষক প্রতিবেদনের প্রেক্ষিতে এই চিঠি। ক্ষমতালিপ্সু ব্যক্তিরা নীতিহীন এবং আদর্শহীন হন। শৃঙ্খলা, সততা, নিষ্ঠা, দায়িত্ববোধ প্রভৃতি শব্দের সঙ্গে তাঁদের কোনও পরিচয় নেই। ক্ষমতার মোহে নিজেদের ভাবমূর্তিকে চূর্ণবিচূর্ণ করতেও ক্ষমতাবানেরা কুণ্ঠিত হন না। আব্দুর রেজ্জাক মোল্লা এমনই এক চরিত্র। বহুদিনের লাল জার্সিটি খুলে ফেলে অম্লানবদনে তিনি ঘাসফুলের জঙ্গলে পালিয়ে এসেছেন। এই মহামান্যবরেষু, মহামাতব্বরেষু ব্যক্তি এখন তৃণমূল সরকারের ‘হেভিওয়েট’ মন্ত্রীও! অন্যদিকে, রেজ্জাকের প্রাক্তন আপ্তসহায়ক মনতোষ দাস একেবারেই বিপরীত মেরুর বাসিন্দা। তিনি ক্ষমতালিপ্সু নন। আদর্শহীনও নন। তিনি নিজের দলের প্রতি শ্রদ্ধাশীল। ‘পরিবর্তন’মুখী সমাজে তাঁর মতো সজ্জন ব্যক্তির সংখ্যা ক্রমশ কমছে। সামাজিক অবক্ষয়ের এই যুগে মনতোষবাবুর মতো সৎ মানুষেরা সর্বার্থেই হতাশার পৃথিবীতে একচিলতে আশার আলো।   
রাজীব মিত্র, কলকাতা-৭০ 
সমস্যায় তিতুমির বাসস্ট্যান্ড 
উত্তর ২৪ পরগনার সদর শহর বারাসতের চাঁপাডালি মোড় হল দুই মহকুমার (বসিরহাট ও বনগাঁ) টাকি রোড এবং যশোহর রোডের সংযোগস্থল। তার সামনেই রয়েছে তিতুমির বাসস্ট্যান্ড। প্রতিদিন দূর থেকে কলকাতাগামী বহু বাস-ট্রাক চাঁপাডালি মোড় দিয়ে যাতায়াত করে। ওই মোড়ে যান নিয়ন্ত্রণের ব্যবস্থা পর্যাপ্ত হলেও তিতুমির বাসস্ট্যান্ডে ঢোকার মুখে যানবাহন নিয়ন্ত্রণের কোনও ব্যবস্থা নেই। রাস্তা পারাপারের সময় পথচারীদের হামেশাই দুর্ঘটনার কবলে পড়তে হয়। ব্যস্ত এই বাস টার্মিনাসটিকে একইসঙ্গে কলকাতাগামী বাসের ভিড় এবং মূল সড়কের নিত্য যানবাহনের চাপ সামলাতে হয়। সামান্য অমনোযোগী হলেই বড় ধরনের বিপদ ঘটে যাওয়ার আশঙ্কা থেকে যায়। বিপদ এড়াতে এবং সাধারণ মানুষের সুবিধার্থে এই বাসস্ট্যান্ডের সামনের রাস্তায় যানবাহন নিয়ন্ত্রণের সুষ্ঠু ব্যবস্থা করা জরুরি। এ বিষয়ে সংশ্লিষ্ট কর্তৃপক্ষের দৃষ্টি আকর্ষণ করছি।  
সুভাষ দাস, বারাসত